b"\n_START_ARTICLE_\nMary Tudor (Prantsusmaa kuninganna)\n_START_PARAGRAPH_\nMary Rose Tudor, Prantsusmaa kuninganna, Suffolki hertsoginna (18. m\xc3\xa4rts 1496 \xe2\x80\x93 25. juuni 1533) oli Henry VII ja Yorki Elizabethi t\xc3\xbctar ning Henry VIII noorem \xc3\xb5de. 1514 \xe2\x80\x93 1515 oli ta abielus Louis XII ja 1515 \xe2\x80\x93 1533 Suffolki hertsog Charles Brandoniga. Leedi Jane Grey vanaema.\n_START_SECTION_\nLapsep\xc3\xb5lv\n_START_PARAGRAPH_\nMary oli v\xc3\xa4ga l\xc3\xa4hedane oma venna, Henry VIII-ga, kes nimetas tema j\xc3\xa4rgi oma t\xc3\xbctre, tulevase kuninganna Mary, ja tema nime kannab ka s\xc3\xb5jalaev Mary Rose.\n_START_SECTION_\nPrantsuse kuninganna\n_START_PARAGRAPH_\nDetsembris 1507 kihlati Mary Burgundia Charlesiga, kuid poliitiliste muutuste t\xc3\xb5ttu kihlus katkestati._NEWLINE_Selle asemel hakkas kardinal Wolsey pidama l\xc3\xa4bir\xc3\xa4\xc3\xa4kimisi Prantsusmaaga ja 9. oktoobril 1514 abiellus 18aastane Mary 52aastase Louis XII. Laulatus toimus Abbeville'is. Kuna kuningal polnud eelmistest abieludest poegi, oli abielu esmane eesm\xc3\xa4rk saada poeg. Louis XII suri 1. jaanuaril 1515, v\xc3\xa4hem kui kolm kuud p\xc3\xa4rast Maryga abiellumist. Sellest liidust ei s\xc3\xbcndinud lapsi.\n_START_SECTION_\nSuffolki hertsoginna\n_START_PARAGRAPH_\nMary oli Charles Brandonisse armunud juba Prantsuse kuningannana ning tema tunnetest teadis ka Henry VIII, kes tahtis Mary v\xc3\xb5imalikust uuest abielust kasu l\xc3\xb5igata. Kui ta saatis Charles Brandoni jaanuaris 1515 Prantsusmaale Mary j\xc3\xa4rgi, v\xc3\xb5ttis ta mehelt lubaduse Maryga mitte kihluda. Sellest hoolimata abiellusid Mary ja Charles Brandon salaja Prantsusmaal 3. m\xc3\xa4rtsil 1515. Kuna Mary oli printsess ja abieluks polnud luba, oli tegu reetmisega. Kuningas solvus ja riigin\xc3\xb5ukogu n\xc3\xb5udis, et Charles Brandon hukataks. Kuid Robert Wolsey vahelesekkumise ja Henry VIII poolehoiu t\xc3\xb5ttu j\xc3\xa4eti mees suure rahatrahvi alusel ellu._NEWLINE_Mary ja Charles Brandoni ametlik laulatus toimus 13. mail 1515 Greenwich'i palees. Neil s\xc3\xbcndis kolm last. P\xc3\xa4rast abielu veetis Mary enamuse ajast Suffolkis Westhorpe Hallis.\n_START_SECTION_\nHilisemad aastad\n_START_PARAGRAPH_\nSuhted Mary ja Henry VIII vahel l\xc3\xa4ksid pingeliseks 1520ndate l\xc3\xb5pus, mil Mary suhtus v\xc3\xa4ga vaenulikult Henry VIII plaani t\xc3\xbchistada oma abielu Arag\xc3\xb3ni Catherine'iga, kes oli Mary pikaaegne s\xc3\xb5branna. Samuti ei meeldinud Maryle tulevane kuninganna Anne Boleyn, keda ta esimest korda kohtas Prantsusmaal._NEWLINE_Mary suri 25. juunil 1533 Westhorpe Hallis Westhorpe'is Suffolkis ning maeti Bury St Edmundsi kloostrisse Suffolkis. Kui klooster restauratsiooni ajal lammutati, viidi Mary surnukeha l\xc3\xa4hedal asuvasse St. Mary kirikusse."